જાપાનમાં તો 1951માં ‘ધ લલાબાય ઓફ હિબારી' બની જેમાં મશહૂર ગાયિકા અને અભિનેત્રી હિબારી મિસોરીએ ડબલ રોલ ભજવ્યો. થોડુંક હિબારી વિષે. તે માત્ર ગાયિકા કે અભિનેત્રી ન હતી, તે જાપાનીઝ સંસ્કૃતિનું પ્રતીક હતી. એણે બારસો જેટલા ગીતો ગાયેલા અને તેની 68 મિલિયન્સ રેકોર્ડ વેચાયેલી. તેના મરણ બાદ પણ તેની લોકપ્રિયતામાં ઘટાડો થવાને બદલે વધારો થયો. 80 મિલિયન્સ રેકોર્ડ વેચાઈ. 8 વરસની ઉંમરે જાહેર કાર્યક્રમમાં પ્રથમ વાર ગાયું ત્યારથી પાછા વળીને જોંયુ ન હતું. 52 વર્ષે એ અવસાન પામી એના પછીના વરસથી દર વર્ષે એના જન્મદિવસે જાપાનના રેડિયો સ્ટેશન્સ અને ટીવી ચૅનલ્સ એનું બહુ જ પ્રખ્યાત ગીત ‘કાવાનો નગારે નો યો ની ‘નું પ્રસારણ કરે છે. તેને સંગીતના પ્રદાન માટે ‘લોકપ્રિય મેડલ ઓફ ઓનર મળ્યો અને વિશ્વયુદ્ધની હાર ને તારાજી પછી આશાનું સિંચન કરવા બદલ મરણોત્તર પીપલ્સ ઓનર એવોર્ડ એનાયત થયો, આ એવોર્ડ પ્રાપ્ત કરનાર તે જાપાનની પ્રથમ મહિલા હતી.